ยอดเบี้ยชีวิตเม.ย. ธุรกิจใหม่โต1.4%
ธุรกิจประกันชีวิตเดือน เม.ย. ขายเบี้ยใหม่ได้ 5.2 หมื่นล้าน โต 1.4% เมืองไทยฯ ยังแชมป์
7 มิ.ย. 2559

ธุรกิจประกันชีวิตเดือน เม.ย. ขายเบี้ยใหม่ได้ 5.2 หมื่นล้าน โต 1.4% เมืองไทยฯ ยังแชมป์
นายพิชา สิริโยธิน ผู้อำนวยการบริหารสมาคมประกันชีวิตไทย เปิดเผยว่า ในช่วงเดือน เม.ย.ที่ผ่านมาธุรกิจประกันชีวิตสามารถทำเบี้ยรับรายใหม่ได้ 52,902 ล้านบาท เติบโต 1.4% เมื่อเทียบกับช่วงเดียวกันของปีก่อน แบ่งเป็นเบี้ยรับปีแรก 37,627 ล้านบาท เติบโต 1.6% และเบี้ยจ่ายครั้งเดียว 15,275 ล้านบาท เติบโต 0.7% โดยมีเบี้ยรับปีต่อไป 130,366 ล้านบาท เติบโต 8.3% และมีอัตราความคงอยู่ของกรมธรรม์อยู่ที่ 83% 
ทั้งนี้ บริษัทที่มีเบี้ยรับรายใหม่สูงสุดหรือมีการขยายงานสูงสุด 3 อันดับแรก คือ 1.บริษัท เมืองไทยประกันชีวิต 12,134 ล้านบาท มีส่วนแบ่งการตลาด 22.9%  2.บริษัท เอ.ไอ.เอ. 7,655 ล้านบาท มีส่วนแบ่งการตลาด 14.4% และ 3.บริษัท ไทยประกันชีวิต 6,173 ล้านบาท มีส่วนแบ่งการตลาด 11.6%
สำหรับเบี้ยรับรวมทำได้ทั้งสิ้น 183,269 ล้านบาท เติบโต 6.2% บริษัทที่มีเบี้ยประกันชีวิตรับรวมสูงสุด หรือมีขนาดใหญ่สูงสุด 3 อันดับแรก คือ 1.บริษัท เอ.ไอ.เอ.36,237 ล้านบาท มีส่วนแบ่งการตลาด 19.7% 2.บริษัท เมืองไทยประกันชีวิต 34,157 ล้านบาท มีส่วนแบ่งการตลาด 18.6% และ 3.บริษัท ไทยประกันชีวิต 23,555 ล้านบาท มีส่วนแบ่งการตลาด 12.8%